Actul delegat privind taxonomia UE în domeniul climei vizează deja activitățile economice ale aproximativ 40 % din societățile cotate la bursă, în sectoare care sunt responsabile pentru aproape 80 % din emisiile directe de gaze cu efect de seră din Europa, urmând să fie incluse mai multe activități. Prin domeniul său de aplicare, taxonomia UE poate spori în mod semnificativ potențialul pe care îl are finanțarea verde în a sprijini tranziția, în special în cazul sectoarelor cu emisii ridicate de dioxid de carbon, în care este nevoie urgentă de schimbări.

Întreprinderile vor putea să contabilizeze nu numai cifra de afaceri, ci și anumite cheltuieli operaționale și de capital ca fiind aliniate cu taxonomia UE, ceea ce va extinde și mai mult oportunitățile pe care le va oferi taxonomia UE. Estimările și primele teste efectuate pe baza criteriilor climatice ale taxonomiei au arătat că în prezent alinierea generală la taxonomie a activităților și portofoliile de investiții ale întreprinderilor este scăzută (între unu și cinci procente, multe societăți și portofolii de investiții situându-se la zero). Deși se preconizează că această cifră va crește semnificativ odată cu punerea în aplicare a Pactului verde, ea subliniază amploarea procesului de tranziție care mai trebuie realizat pentru a se ajunge la neutralitatea climatică până în 2050.

3.Domeniul de aplicare al taxonomiei UE

În urma feedbackului primit din partea publicului și ținând seama de recomandările Platformei privind finanțarea durabilă, Comisia are în vedere dezvoltarea în continuare a taxonomiei UE, în conformitate cu Regulamentul privind taxonomia, pentru a răspunde preocupărilor rămase ale părților interesate, astfel cum se explică în secțiunea următoare.

În special, domeniul de aplicare actual al criteriilor prezentate în Actul delegat privind taxonomia UE în domeniul climei se va extinde în viitor. Criteriile sunt dinamice și vor face obiectul unei revizuiri periodice. Aceasta asigură includerea, în timp, în domeniul de aplicare al criteriilor menționate mai sus, a unor noi sectoare și activități, inclusiv a activităților de tranziție și de facilitare, prin modificarea actului delegat. Părțile interesate vor avea posibilitatea de a propune activități care să fie incluse în criteriile menționate prin intermediul unui portal web, care va fi creat pe site-ul web al Comisiei Europene la jumătatea anului 2021. Comisia va evalua aceste propuneri ținând seama de contribuțiile transmise de Platforma privind finanțarea durabilă.

În plus, taxonomia va avea un impact asupra finanțării durabile la nivel internațional. În urmărirea obiectivelor Pactului verde european, UE va coopera îndeaproape cu țările sale partenere, inclusiv în cadrul forurilor internaționale relevante, cum ar fi Platforma internațională pentru finanțarea durabilă, G7/G20 și Consiliul pentru Stabilitate Financiară (CSF). Această cooperare include explorarea modalităților de operaționalizare a taxonomiei UE la nivel mondial, într-un mod adecvat și proporțional. În acest context, vor fi continuate lucrările privind ușurința utilizării taxonomiei UE și posibilitatea utilizării sale la nivel internațional.

III.URMĂTOARELE ETAPE ÎN DEZVOLTAREA TAXONOMIEI UE

În conformitate cu cadrul juridic și cu angajamentele noastre anterioare, Comisia va adopta un act delegat care să completeze Regulamentul privind taxonomia UE și care să includă activitățile care nu sunt încă vizate de Actul delegat privind taxonomia UE în domeniul climei, cum ar fi agricultura, anumite sectoare energetice și anumite activități de producție.

Actul delegat complementar menționat mai sus va viza energia nucleară, sub rezerva rezultatelor procesului specific de revizuire în curs și în concordanță cu acestea, în conformitate cu Regulamentul privind taxonomia UE. Acest proces se bazează pe raportul tehnico-științific independent publicat în martie 2021 de Centrul Comun de Cercetare, serviciul pentru știință și cunoaștere al Comisiei Europene. În prezent, raportul este analizat de către două grupuri de experți: grupul de experți instituit în temeiul articolului 31 din Tratatul privind Euratom și Comitetul științific pentru riscurile asupra sănătății și mediului și riscurile emergente (Scientific Committee on Health, Environmental and Emerging Risks - SCHEER); analiza raportului va finaliza evaluarea științifică, care se va încheia în iunie 2021.

Actul delegat complementar menționat va viza, de asemenea, activitățile de producție de gaze naturale și tehnologiile conexe ca activitate de tranziție, în măsura în care acestea se încadrează în limitele articolului 10 alineatul (2) din Regulamentul privind taxonomia UE. În acest context, vor fi luate în considerare avantajele unei clauze de limitare în timp pentru activitățile de tranziție.

Comisia va adopta acest act delegat complementar cât mai curând posibil, după încheierea procesului specific de revizuire prevăzut pentru vara anului 2021.

Un act delegat separat va viza activitățile care aduc o contribuție substanțială la celelalte patru obiective de mediu, astfel cum sunt prevăzute în Regulamentul privind taxonomia UE (utilizarea durabilă și protecția resurselor de apă și marine, tranziția către o economie circulară, prevenirea și controlul poluării, protejarea și refacerea biodiversității și a ecosistemelor). Platforma privind finanțarea durabilă lucrează la recomandări cu privire la acest act.

În plus, articolul 26 din Regulamentul privind taxonomia UE impune Comisiei să evalueze, până la sfârșitul anului 2021, dacă și în ce mod domeniul de aplicare al Regulamentului privind taxonomia ar putea fi extins pentru a acoperi alte niveluri de performanță de mediu decât contribuția substanțială, precum și alte obiective, cum ar fi obiectivele sociale.

IV.FINANȚAREA TRANZIȚIEI CĂTRE DURABILITATE

Deși Regulamentul privind taxonomia UE este un factor favorizant esențial pentru mobilizarea investițiilor în soluții durabile pe termen lung, consultarea publică și reacțiile trimise în ultimele luni de deputații în Parlamentul European, statele membre și alte părți interesate au evidențiat limitele taxonomiei UE. În special, există o preocupare generală cu privire la faptul că unele activități care contribuie la tranziția verde a economiei reale nu sunt eligibile pentru a fi incluse în taxonomie.

Prin urmare, Comisia va lua în considerare propunerea unui act legislativ care să sprijine finanțarea anumitor activități economice, în special în sectorul energetic, inclusiv în sectorul gazelor naturale, care contribuie la reducerea emisiilor de gaze cu efect de seră într-un mod care să sprijine tranziția către neutralitatea climatică în deceniul actual. Această propunere ar avea ca scop definirea calendarelor și a etapelor intermediare pentru activitățile economice respective, inclusiv pentru investițiile existente, care contribuie la procesul de tranziție într-un mod coerent cu Pactul verde european.

O astfel de abordare ar da curs concluziilor Consiliului European din 11-12 decembrie 2020, care recunosc rolul tehnologiilor de tranziție, cum ar fi cele bazate pe gaze naturale.

Investițiile în proiecte în domeniul gazelor naturale sunt eligibile pentru obținerea de finanțare prin instrumente ale UE, în cazul în care astfel de investiții sprijină obiectivele de politică ale UE într-un mod coerent cu Pactul verde. Printre exemple se numără Mecanismul de redresare și reziliență, InvestEU, Fondul european de dezvoltare regională și Fondul de modernizare a sistemului de comercializare a certificatelor de emisii, care permit proiectelor din domeniul gazelor naturale să fie eligibile pentru finanțare, sub rezerva unor evaluări de la caz la caz.

Tranziția către o economie neutră din punct de vedere climatic și durabilă nu este un eveniment punctual, ci un proces. Pentru întreprinderi, această tranziție înseamnă reducerea emisiilor de gaze cu efect de seră, creșterea rezilienței și reducerea, în timp, a daunelor aduse mediului. Pentru investitori, tranziția înseamnă îmbunătățirea progresivă a performanței de mediu a unui portofoliu. Statele membre trebuie, de asemenea, să planifice și să stimuleze această tranziție.

Toate întreprinderile pot investi în activități verzi. Ca parte a strategiei lor corporative, întreprinderile pot utiliza taxonomia UE pentru a elabora planuri de tranziție către durabilitate a anumitor activități, în scopul de a atinge pragurile taxonomiei. Utilizarea altor indicatori fundamentați științific poate ajuta întreprinderile să stabilească obiective de performanță în materie de durabilitate pentru întreaga întreprindere.